แบงก์แข่งดุชิงลูกค้าซื้อบ้าน อัดดอกเบี้ยต่ำ 3 ปีแรก
โดย...ศุภลักษณ์ เอกกิตติวงษ์
29 ก.ค. 2559

โดย...ศุภลักษณ์ เอกกิตติวงษ์
สินเชื่ออสังหาริมทรัพย์เริ่มร้อนระอุขึ้นในช่วงครึ่งปีหลัง หลังจากหมดมาตรการกระตุ้นอสังหาริมทรัพย์ของรัฐบาลที่ลดค่าโอนและค่าจดจำนองเมื่อปลายเดือน เม.ย.ที่ผ่านมา ส่งผลให้การปล่อยสินเชื่อบ้านลดลงจากการถูกดึงดีมานด์ไปแล้วล่วงหน้า
แต่ช่วงนี้ถือเป็นโอกาสที่สถาบันการเงินจะช่วงชิงลูกค้า เนื่องจากสามารถกลั่นกรองความเสี่ยงได้ดีกว่าช่วงเศรษฐกิจดี เพราะคนตัดสินใจซื้อบ้านในช่วงตลาดซบ มักเป็นคนที่วางแผนมานานและต้องการซื้อเพื่ออยู่จริง
สุธารทิพย์ พิสิฐบัณฑูรย์ รองกรรมการผู้จัดการ กลุ่มสินเชื่อ ธนาคารแลนด์ แอนด์ เฮ้าส์ เปิดเผยว่า ภาพรวมสินเชื่อบ้านทั้งระบบแข่งขันสูง บางธนาคารเสนอดอกเบี้ยเฉลี่ย 3 ปี ไม่ถึง 3.5% จากเฉลี่ยระบบอยู่ที่ 4% หลังตลาดบ้านเริ่มชะลอ จึงต้องแข่งขันเพื่อแย่งชิงลูกค้าน้ำดีมากขึ้น
ทั้งนี้ ธนาคารยังคงดอกเบี้ยบ้านเฉลี่ย 3 ปีไว้ที่ราว 4% ตามกลยุทธ์ไม่เน้นการเติบโตสินเชื่อที่มีผลตอบแทนต่ำ ประกอบกับเห็นสัญญาณลูกค้าเริ่มอ่อนแอทำให้ต้องระมัดระวัง รวมทั้งความต้องการซื้อเพื่ออยู่อาศัยจริงน้อยลง อย่างคอนโดตามแนวรถไฟฟ้าสัดส่วน 30% เป็นการซื้อเพื่อลงทุน
ส่วนลูกค้าที่เริ่มผิดนัดชำระหนี้ ธนาคารได้เข้าไปช่วยเหลือตั้งแต่เริ่มผิดนัดเดือนแรก ด้วยการปรับการชำระหนี้ต่อเดือนน้อยลง ให้ลูกค้าคล่องตัวขึ้นและไม่ตกชั้น ส่งผลให้หนี้ที่ไม่ก่อให้เกิดรายได้ (เอ็นพีแอล) ทรงตัวที่ 1.7-1.8%
สำหรับสินเชื่อบ้านในครึ่งปีแรกขยายตัวไม่ถึง 1% ยอดคงค้างอยู่ที่ 3.2 หมื่นล้านบาท ประเมินว่าทั้งปีอาจเติบโตไม่ถึงเป้าหมาย 5% แต่อย่างน้อยเชื่อว่าสินเชื่อจะไม่ติดลบ ซึ่งธนาคารจะพยายามรักษาส่วนแบ่งตลาดให้อยู่เหมาะสม
อรอนงค์ อุดมก้านตรง ผู้ช่วยกรรมการผู้จัดการใหญ่ ผลิตภัณฑ์สินเชื่อรายย่อย สายธุรกิจรายย่อย ธนาคารซีไอเอ็มบี ไทย กล่าวว่า สินเชื่อบ้านโฮมโลนฟอร์ยู ดอกเบี้ยเฉลี่ย 3 ปีแรก 3.33% เป็นอัตราที่ต่ำสุดในตลาด เพราะต้องการจูงใจกลุ่มลูกค้าเป้าหมายที่มีวินัยทางการเงิน ซึ่งจะดูรายได้ประจำพิจารณาการออมเงิน และภาระหนี้ที่ต้องไม่เกิน 50% ของรายได้
“เมื่อลูกค้าคุณภาพดีเราก็ให้ดอกเบี้ยต่ำได้ ตามกลยุทธ์ Risk Based Pricing ซึ่งดอกเบี้ยอัตราอื่นก็มีให้ลูกค้ากลุ่มอื่นด้วย อีกทั้งการให้ดอกเบี้ยถูกสำหรับคนมีวินัย เป็นการจูงใจให้สังคมมีวินัยทางการเงินมากขึ้น” อรอนงค์ กล่าว
ส่วนเอ็นพีแอลสินเชื่อบ้านเป็นไปตามตลาดที่ปรับตัวเพิ่มขึ้น จากสินเชื่อที่ปล่อยไปเมื่อ 2-3 ปีที่แล้ว ที่ลูกค้าได้รับผลกระทบจากเศรษฐกิจชะลอ โดยครึ่งปีแรกเอ็นพีแอลอยู่ที่ 3.2% ปรับขึ้นจาก 3% เมื่อสิ้นปีก่อนหน้า แต่ปรับขึ้นในอัตราชะลอลง 
อรอนงค์ กล่าวว่า ตลาดบ้านแข่งขันรุนแรงขึ้นเมื่อผู้บริโภคระมัดระวังการตัดสินใจซื้อ ไม่ว่าฝั่งผู้พัฒนาโครงการ (ดีเวลอปเปอร์) ก็ทำโปรโมชั่นลดแลกแจกแถมดุเดือดเพื่อระบายสต๊อก และสถาบันการเงินมีโปรโมชั่นดอกเบี้ยคึกคักเพื่อหวังเพิ่มส่วนแบ่งตลาด ส่วนธนาคารซีไอเอ็มบี ไทย หวังเพียงเป็นทางเลือกให้ลูกค้า
บุนชาน กุลวทัญญู ผู้ช่วยกรรมการผู้จัดการ ธนาคารกสิกรไทย กล่าวว่า ได้จัดเทศกาลซื้อบ้านซูเปอร์คุ้ม ดอกเบี้ยต่ำสุด 0% นาน 3 เดือน วงเงินสูงสุด 100% โดยต้องจดจำนองหลักประกันกับธนาคาร พร้อมทำประกันชีวิตที่มีทุนประกันคุ้มครองวงเงินสินเชื่อบ้าน 70% ขึ้นไป และคุ้มครองเต็มระยะเวลาชำระคืนเงินกู้ ตั้งเป้าปล่อยสินเชื่อ 7,000 ล้านบาท
ทั้งนี้ ธนาคารมีทางเลือกอัตราดอกเบี้ย 2 แบบ ได้แก่ แบบที่ 1 เดือนที่ 1-3 ดอกเบี้ยคงที่ 0% เดือนที่ 4-12 ดอกเบี้ยคงที่ 3.5% เดือนที่ 13-36 ดอกเบี้ยเอ็มอาร์อาร์-1.80% ส่วนแบบที่ 2 เดือนที่ 1-36 ดอกเบี้ยคงที่ 4.75% หลังจากนั้นทั้งสองแบบจะคิดอัตราดอกเบี้ยเอ็มอาร์อาร์-1.25% จนครบสัญญา
การแข่งขันรุนแรงแค่ไหนสะท้อนจากตัวเลขวิเศษ 0% ที่ถูกหยิบมาใช้ถี่ขึ้น เพราะเมื่อเศรษฐกิจไม่ดี ธนาคารมักมุ่งโตสินเชื่อบ้านที่มีความเสี่ยงต่ำที่สุดในบรรดาสินเชื่อรายย่อย แต่ผู้บริโภคมีความรู้มากขึ้น เลือกตัดสินใจจากดอกเบี้ยเฉลี่ย 3 ปีมากกว่าดอกเบี้ยต่ำในระยะสั้น เป็นที่มาที่แบงก์เบนเข็มมาแข่งดอกเบี้ย 3 ปีแรกในขณะนี้